CELEX: 62019CN0723
Language: sk
Date: 2019-09-30 00:00:00
Title: Vec C-723/19: Návrh na začatie prejudiciálneho konania, ktorý podala Consiglio di Stato (Taliansko) 30. septembra 2019 – Airbnb Ireland UC, Airbnb Payments UK Ltd/Agenzia delle Entrate

23.12.2019   
            
            
               SK
            
            
               Úradný vestník Európskej únie
            
            
               C 432/28
            
         
      Návrh na začatie prejudiciálneho konania, ktorý podala Consiglio di Stato (Taliansko) 30. septembra 2019 – Airbnb Ireland UC, Airbnb Payments UK Ltd/Agenzia delle Entrate
      (Vec C-723/19)
      (2019/C 432/32)
      Jazyk konania: taliančina
      
         Vnútroštátny súd, ktorý podal návrh na začatie prejudiciálneho konania
      
      Consiglio di Stato
      
         Účastníci konania pred vnútroštátnym súdom
      
      
         Odvolateľky: Airbnb Ireland UC, Airbnb Payments UK Ltd
      
         Odporkyňa: Agenzia delle Entrate
      
         Prejudiciálne otázky
      
      
                  1.
               
               
                  Bránia ustanovenia a zásady práva Európskej únie, najmä články 4, 5 a nasl. smernice 1535/2015/EÚ (1), článok 8 smernice 98/34/ES (2) a článok 56 ZFEÚ, vnútroštátnej právnej úprave, ktorá bez predchádzajúceho oznámenia Európskej komisii ukladá správcovi internetového portálu sprostredkujúceho nehnuteľnosti „technické predpisy na poskytovanie služby informačnej spoločnosti“ spočívajúce v informačných povinnostiach (odosielanie údajov týkajúcich sa zmlúv uzatvorených prostredníctvom internetového portálu daňovému úradu) a daňových povinnostiach (vykonávanie zrážky z platieb poukázaných v súvislosti so zmluvami uzatvorenými prostredníctvom internetového portálu a následná úhrada do verejnej pokladnice)?
               
            
                  2.
               
               
                  Bránia ustanovenia a zásady práva Európskej únie, najmä články 3, 18, 32, 44, 49, 56, 101 a nasl., 116, 120, 127 a nasl. ZFEÚ a smernice 2000/31/ES (3) a 2006/123/ES (4), vnútroštátnej právnej úprave, ktorá:
                  
                              —
                           
                           
                              vo vzťahu k správcom internetového portálu slúžiaceho na vyhľadávanie nehnuteľností na prenájom zavádza povinnosť zberu a odosielania údajov týkajúcich sa zmlúv,
                           
                        
                              —
                           
                           
                              vo vzťahu k tým istým správcom internetových portálov, ktorí vstupujú do platby protihodnoty za krátkodobý prenájom, zavádza povinnosť konať ako platiteľ dane alebo ako subjekt zodpovedný za platenie dane,
                           
                        
                              —
                           
                           
                              vo vzťahu k správcom internetových portálov, ktorí nie sú rezidentmi a na ktorých sa hľadí tak, že nemajú stálu prevádzkareň v Taliansku, zavádza povinnosť určiť daňového zástupcu,
                           
                        
                              —
                           
                           
                              takisto vo vzťahu k subjektom, ktoré nie sú rezidentmi a ktoré nemajú stálu prevádzkareň v Taliansku, zavádza povinnosť konať ako subjekty zodpovedné za platenie dane v súvislosti s daňou za ubytovanie?
                           
                        
            
                  3.
               
               
                  Bránia základné zásady práva Európskej únie vo všeobecnosti vnútroštátnej právnej úprave, ktorá v skutočnosti prenáša neefektívnosť štátu pri vymeriavaní a výbere daní na určitý podnik?
               
            
         (1)  Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 2015, s. 1).
      
         (2)  Smernica európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov (Ú. v. ES L 204, 1998, s. 37; Mim. vyd. 13/020, s. 337).
      
         (3)  Smernica 2000/31/ES Európskeho parlamentu a Rady z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode) (Ú. v. ES L 178, 2000 s. 1; Mim. vyd. 13/025, s. 399).
      
         (4)  Smernica Európskeho parlamentu a Rady 2006/123/ES z 12. decembra 2006 o službách na vnútornom trhu (Ú. v. EÚ L 376, 2006, s. 36).